Nordjyllands Politi stoppede natten til fredag en pizzasulten spritbilist. Politiet fik en anmeldelse om en bilist på Borgergade i Aalborg.  Mens politiet var på vej til stedet, parkerede den 29-årige ved et pizzaria. Her ventede de pænt på, at manden kom ud igen, og kunne så konstatere, at manden ikke kunne fremvise noget kørekort.  Det var blevet frakendt. Bilen lugtede kraftigt af alkohol, og manden måtte derfor lige give et pust i alkometeret. Han blev derefter sigtet for at køre bil i beruset tilstand og uden kørekort, og så fik han en tur omkring stationen for at få taget en blodprøve. Men han var ikke nattens eneste spritbilist. Ved 03-tiden fik politiets vagtcentral en henvendelse fra en bilist på Rørdalsvej i Aalborg, der havde mistanke om, at føreren af bilen foran havde for meget alkohol i blodet. Og ganske rigtigt. Mens anmelderen blev i røret, fandt patruljen frem til den mistænkte bil. Da den 24-årige mandlige fører fik lov at puste i alkometeret, slog det ud. Og sidst men ikke mindst måtte de også assistere en fuld kvinde i underbukser. Hun havde forvildet sig ud i opgangen kun iført sparsomme klæder. Politiet blev tilkaldt til opgangen på Østerbro i Aalborg, hvor de hjalp den 54-årige kvinde tilbage i seng.
Natten til 30. december kom til at stå i spiritussens tegn for Nordjyllands Politi.